Auditor's report — JMART, period 2020Q2 (reviewed, opinion: unqualified)
Auditor firm: EY
Signing partner: รสพร เดชอาคม
Signed: 2020-08-13

รายงานการสอบทานข้อมูลทางการเงินระหว่างกาลโดยผู้สอบบัญชีรับอนุญาต

เสนอต่อผู้ถือหุ้นของบริษัท เจ มาร์ท จำกัด (มหาชน)

ข้าพเจ้าได้สอบทานงบแสดงฐานะการเงินรวม ณ วันที่ 30 มิถุนายน 2563 งบกำไรขาดทุนเบ็ดเสร็จรวมสำหรับงวดสามเดือนและหกเดือนสิ้นสุดวันเดียวกัน งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับงวดหกเดือนสิ้นสุดวันเดียวกัน และหมายเหตุประกอบงบการเงินรวมระหว่างกาลแบบย่อของบริษัท เจ มาร์ท จำกัด (มหาชน) และบริษัทย่อย และได้สอบทานข้อมูลทางการเงินเฉพาะกิจการของบริษัท เจ มาร์ท จำกัด (มหาชน) ด้วยเช่นกัน (รวมเรียกว่า “ข้อมูลทางการเงินระหว่างกาล”) ซึ่งผู้บริหารของกิจการเป็นผู้รับผิดชอบในการจัดทำและนำเสนอข้อมูลทางการเงินระหว่างกาลเหล่านี้ตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ส่วนข้าพเจ้าเป็นผู้รับผิดชอบในการให้ข้อสรุปเกี่ยวกับข้อมูลทางการเงินระหว่างกาลดังกล่าวจากผลการสอบทานของข้าพเจ้า

ขอบเขตการสอบทาน

ข้าพเจ้าได้ปฏิบัติงานสอบทานตามมาตรฐานงานสอบทาน รหัส 2410  เรื่อง การสอบทานข้อมูลทางการเงินระหว่างกาลโดยผู้สอบบัญชีรับอนุญาตของกิจการ การสอบทานดังกล่าวประกอบด้วย การใช้วิธีการสอบถามบุคลากร ซึ่งส่วนใหญ่เป็นผู้รับผิดชอบด้านการเงินและบัญชีและการวิเคราะห์เปรียบเทียบและวิธีการสอบทานอื่น การสอบทานนี้มีขอบเขตจำกัดกว่าการตรวจสอบตามมาตรฐานการสอบบัญชี ทำให้ข้าพเจ้าไม่สามารถได้ ความเชื่อมั่นว่าจะพบเรื่องที่มีนัยสำคัญทั้งหมดซึ่งอาจพบได้จากการตรวจสอบ ดังนั้น ข้าพเจ้าจึงไม่ได้ แสดงความเห็นต่อข้อมูลทางการเงินระหว่างกาลที่สอบทาน

ข้อสรุป

ข้าพเจ้าไม่พบสิ่งที่เป็นเหตุให้เชื่อว่าข้อมูลทางการเงินระหว่างกาลดังกล่าวไม่ได้จัดทำขึ้นตามมาตรฐานการบัญชีฉบับที่ 34 เรื่อง การรายงานทางการเงินระหว่างกาล ในสาระสำคัญจากการสอบทานของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตหมายเหตุประกอบงบการเงินรวมระหว่างกาลดังต่อไปนี้

ก)	หมายเหตุประกอบงบการเงินรวมระหว่างกาลข้อ 1.2 และข้อ 1.5 เนื่องด้วยผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 กลุ่มบริษัทได้จัดทำข้อมูลทางการเงินระหว่างกาลสำหรับงวด สามเดือนและหกเดือนสิ้นสุดวันที่ 30 มิถุนายน 2563 โดยเลือกนำแนวปฏิบัติทางการบัญชี เรื่อง มาตรการ ผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 และแนวปฏิบัติทางการบัญชี เรื่อง มาตรการผ่อนปรนชั่วคราวสำหรับกิจการที่ให้ความช่วยเหลือลูกหนี้ที่ได้รับผลกระทบจากสถานการณ์ที่ส่งผลกระทบต่อเศรษฐกิจไทยที่ประกาศโดย สภาวิชาชีพบัญชีมาถือปฏิบัติ

ทั้งนี้สถานการณ์การแพร่ระบาดของโรคติดเชื้อไวรัสโคโรนา 2019 ดังกล่าวได้ขยายวงกว้างขึ้นอย่างต่อเนื่อง  ทำให้เกิดการชะลอตัวของเศรษฐกิจและมีผลกระทบต่อธุรกิจและอุตสาหกรรมส่วนใหญ่ สถานการณ์ดังกล่าวอาจนำมาซึ่งความไม่แน่นอนและผลกระทบต่อกิจกรรมทางธุรกิจของกลุ่มบริษัท ซึ่งอาจส่งผลกระทบอย่างมีนัยสำคัญต่อฐานะการเงิน ผลการดำเนินงานและกระแสเงินสดในปัจจุบันและในอนาคตของกลุ่มบริษัท อย่างไรก็ตาม ผลกระทบดังกล่าวยังไม่สามารถประมาณได้อย่างสมเหตุสมผลในขณะนี้ ฝ่ายบริหารของ กลุ่มบริษัทมีการติดตามความคืบหน้าของสถานการณ์ดังกล่าวและประเมินผลกระทบทางการเงินเกี่ยวกับมูลค่าของสินทรัพย์ ประมาณการหนี้สินและหนี้สินที่อาจเกิดขึ้นอย่างต่อเนื่อง และจะพิจารณาบันทึกผลกระทบดังกล่าวเมื่อสามารถทำได้

ข)	หมายเหตุประกอบงบการเงินรวมระหว่างกาลข้อ 1.5  และข้อ 2 กลุ่มบริษัทได้นำมาตรฐานการรายงานทางการเงิน กลุ่มเครื่องมือทางการเงินและมาตรฐานการรายงานทางการเงินฉบับที่ 16 เรื่อง สัญญาเช่าซึ่งมีผลบังคับใช้ในงวดปัจจุบันมาถือปฏิบัติ

ค)	หมายเหตุประกอบงบการเงินรวมระหว่างกาลข้อ 34 ในปี 2561 บริษัทย่อยได้รับเงินจากการระดมทุนเพื่อพัฒนาระบบสินเชื่อแบบดิจิทัลด้วยเทคโนโลยี Blockchain โดยการเสนอขายโทเคนดิจิทัล “JFin” Coin ต่อสาธารณชนเป็นครั้งแรก (Initial Coin Offering: ICO) บริษัทย่อยได้วิเคราะห์เนื้อหาสาระของรายการ การตีความจากมาตรฐานการรายงานทางการเงินและกฎหมายภาษีที่เกี่ยวข้องที่มีอยู่ในปัจจุบัน บริษัทย่อยบันทึกเงินรับสุทธิจำนวน 498 ล้านบาทจากรายการดังกล่าวเป็นหนี้สินรอตัดจ่าย โดยแสดงเป็นรายการ “ภาระจากการออกและเสนอขายโทเคนดิจิทัล” และบันทึกค่าใช้จ่ายที่เกี่ยวข้องโดยตรงกับรายการดังกล่าวจำนวน 19 ล้านบาทเป็นค่าใช้จ่ายรอตัดจ่ายโดยแสดงเป็นส่วนหนึ่งของสินทรัพย์ไม่หมุนเวียนอื่น นอกจากนั้นแล้วบริษัทย่อยได้จ่ายชำระภาษีเงินได้ และบันทึกสินทรัพย์ภาษีเงินได้รอตัดบัญชีจำนวน 100 ล้านบาทเนื่องจากคาดว่าจะได้ใช้ประโยชน์จากสินทรัพย์ภาษีเงินได้รอตัดบัญชีดังกล่าวในอนาคต

ในระหว่างปี 2562 บริษัทย่อยได้พัฒนาระบบสินเชื่อแบบดิจิทัลดังกล่าวแล้วเสร็จและใช้งานได้ตามวัตถุประสงค์ บริษัทย่อยจึงรับรู้รายการจ่ายที่เกิดขึ้นตามวัตถุประสงค์ดังกล่าวเป็นค่าใช้จ่ายในงบกำไรขาดทุนเบ็ดเสร็จตามหลักการให้ประโยชน์ และรับรู้ “ภาระจากการออกและเสนอขายโทเคนดิจิทัล” เป็นรายได้ให้สอดคล้องกับการรับรู้ค่าใช้จ่ายสำหรับรายการจ่ายดังกล่าวในงบกำไรขาดทุนเบ็ดเสร็จ ณ วันที่ 30 มิถุนายน 2563 บริษัทย่อยมียอดคงเหลือของหนี้สินที่แสดงเป็น “ภาระจากการออกและเสนอขายโทเคนดิจิทัล” จำนวน 422 ล้านบาทในงบแสดงฐานะการเงิน

ทั้งนี้ เมื่อวันที่ 13 พฤษภาคม 2561 ได้มีการประกาศพระราชกำหนดการประกอบธุรกิจสินทรัพย์ดิจิทัล พ.ศ. 2561 (“พระราชกำหนดฯ”) ในราชกิจจานุเบกษาและมีผลบังคับใช้ตั้งแต่วันถัดจากวันประกาศในราชกิจจานุเบกษา เป็นต้นไป โดยมีวัตถุประสงค์เพื่อกำกับและควบคุมการดำเนินกิจกรรมและการประกอบธุรกิจเกี่ยวกับสินทรัพย์ดิจิทัล ซึ่ง ณ ปัจจุบัน โดยอาศัยอำนาจตามพระราชกำหนดฯดังกล่าว หน่วยงานที่มีหน้าที่กำกับดูแลได้กำหนดกฎเกณฑ์และออกประกาศที่เกี่ยวข้องแล้วบางส่วนตลอดจนอยู่ระหว่างการกำหนดกฎเกณฑ์และประกาศที่เกี่ยวข้องเพิ่มเติมในอนาคตเพื่อนำไปใช้ในทางปฏิบัติสำหรับการกำกับดูแลธุรกรรมของสินทรัพย์ดิจิทัล ทั้งนี้ กฎเกณฑ์และประกาศที่เกี่ยวข้องที่จะประกาศออกมาในอนาคตอาจมีผลกระทบอย่างมีสาระสำคัญต่อวิธีการบันทึกบัญชีและการวัดมูลค่าสำหรับรายการบัญชีรวมถึงภาษีที่เกี่ยวข้องที่เกิดจากการระดมทุนด้วยวิธีดังกล่าวได้

ง) 	หมายเหตุประกอบงบการเงินรวมระหว่างกาลข้อ 38 เกี่ยวกับรายการขายหน่วยในอาคารชุดพักอาศัยให้แก่ ผู้ถือหุ้นของกลุ่มบริษัท ในระหว่างงวดปัจจุบัน บริษัทย่อยมีรายได้จากการขายหน่วยในอาคารชุดพักอาศัยให้แก่ผู้ถือหุ้นของกลุ่มบริษัท โดยบริษัทย่อยได้รับชำระเงินจากการขายครบถ้วนแล้วและได้โอนอำนาจควบคุมในอสังหาริมทรัพย์ให้แก่ผู้ซื้อแล้ว ทั้งนี้ บริษัทย่อยยังมิได้จดทะเบียนโอนกรรมสิทธิ์ในอสังหาริมทรัพย์ดังกล่าวไปยังผู้ซื้อตามกฎหมายเนื่องจากเหตุผลทางธุรกิจบางประการ บริษัทย่อยรับรู้รายได้จากการขายอสังหาริมทรัพย์ให้แก่ผู้ถือหุ้นของกลุ่มบริษัทดังกล่าวเป็นจำนวนเงิน 11 ล้านบาทและรับรู้กำไรจากรายการขายดังกล่าวเป็นจำนวนเงิน 3 ล้านบาทในงบกำไรขาดทุนเบ็ดเสร็จสำหรับงวดปัจจุบัน

ทั้งนี้ ข้าพเจ้ามิได้ให้ข้อสรุปอย่างมีเงื่อนไขต่อกรณีนี้แต่อย่างใด

รสพร เดชอาคม

ผู้สอบบัญชีรับอนุญาต เลขทะเบียน 5659

บริษัท สำนักงาน อีวาย จำกัด

กรุงเทพฯ: 13 สิงหาคม 2563

|  | บริษัท เจ มาร์ท จำกัด (มหาชน) และบริษัทย่อย รายงานการสอบทาน และ ข้อมูลทางการเงินระหว่างกาล สำหรับงวดสามเดือนและหกเดือนสิ้นสุดวันที่ 30 มิถุนายน 2563 |